୩୨ ବର୍ଷ ପରେ ମଞ୍ଚସ୍ଥ ହେଲା ନାଟକଃ ମନ ମୋହିଲା ' ନଈର ଠିକଣା'\nକେନ୍ଦୁଝର, ୨୦।୧୨ (ସ୍ବ.ପ୍ର.) - ଦୀର୍ଘ ୩୨ ବର୍ଷ ପରେ କେନ୍ଦୁଝର କଲ୍ଚରାଲ କ୍ଲବ\n୩୨ ବର୍ଷ ପରେ ମଞ୍ଚସ୍ଥ ହେଲା ନାଟକଃ ମନ ମୋହିଲା ' ନଈର ଠିକଣା' December 20th, 00:00 AM December 20th, 00:00 AM\nକେନ୍ଦୁଝର, ୨୦।୧୨ (ସ୍ବ.ପ୍ର.) - ଦୀର୍ଘ ୩୨ ବର୍ଷ ପରେ କେନ୍ଦୁଝର କଲ୍ଚରାଲ କ୍ଲବର ଐତିହାସିକ ମଞ୍ଚରେ ମଙ୍ଗଳବାର ନାଟକ 'ନଈର ଠିକଣା' ମଞ୍ଚସ୍ଥ ହୋଇଯାଇଛି। ଏହି ମଞ୍ଚରେ ୧୯୮୫ ମସିହାରେ ଶେଷଥର 'ଜ୍ୱାଳା ମୁଖୀ' ନାଟକ ମଞ୍ଚସ୍ଥ ହୋଇଥିଲା। ଏହାପରେ ଆଉ କୌଣସି ନାଟକ ପରିବେଷିତ ହୋଇ ନ ଥିଲା। ଦୀର୍ଘବର୍ଷ ପରେ ମଞ୍ଚରେ ପୁଣି ନାଟକ ମଞ୍ଚସ୍ଥ ହେବା ଘଟଣା ଦର୍ଶକଙ୍କ ସମେତ ବହୁ ବୁଦ୍ଧିଜୀବୀ, ପୁରୁଣା ଉଦ୍ୟକ୍ତା ଓ କଳାକାରଙ୍କୁ ଉତ୍ସାହିତ କରିଛି। ଏହି ନାଟକକୁ ଅତିରିକ୍ତ ଜିଲାପାଳ ଡ. ଭକ୍ତ ଚରଣ ପ୍ରଧାନ ଓ ପିଡି, ଡିଆରଡିଏ ନୃସିଂହ ଚରଣ ସ୍ବାଇଁ ଉଦଘାଟନ କରିଥିଲେ। ଏହି ଅବସରରେ କ୍ଲବର ଦିବଂଗତ ସଭ୍ୟଙ୍କ ପାଇଁ ଦୁଇ ମିନିଟ ନୀରବ ପ୍ରାର୍ଥନା କରାଯାଇଥିଲା। ବୟୋଜ୍ୟେଷ୍ଠ ସଭ୍ୟ ଉପେନ୍ଦ୍ର ଦାସ, ବସନ୍ତ କୁମାର ଲାୟକ, ବିଦ୍ୟାଧର ରାୟ, ଗୌରଚନ୍ଦ୍ର ବାରିକ, ଶାନ୍ତନୁ କୁମାର ଦ୍ୱିବେଦୀ, ସୁରେଶ ମହାନ୍ତି , ନିର୍ମଳ କୁମାର ଜେନାଙ୍କୁ ମଧ୍ୟ ସମ୍ବର୍ଦ୍ଧିତ କରାଯାଇଥିଲା । କାହାଣୀ ଏହିପରି ... ସନ୍ଦେହର ନିଆଁ କିପରି ଶାନ୍ତି ଭଙ୍ଗ କରି ବିଭିନ୍ନ ପରିବାରକୁ ଛାରଖାର କରିଦିଏ ତାହାର ଅନେକ ଦୃଷ୍ଟାନ୍ତ ଦେଖିବାକୁ ମିଳେ। ଏଣୁ ସନ୍ଦେହ ନ କରି ଏହାଠାରୁ ଦୂରେଇ ଯାଇ ବାସ୍ତବତାକୁ ପରଖିବାର ସନ୍ଦେଶ ଦେଇଥିଲା କଲେକ୍ଟୋରେଟ କଲ୍ଚରାଲ କ୍ଲବ ପକ୍ଷରୁ ମଙ୍ଗଳବାର ମଞ୍ଚସ୍ଥ ନାଟକ 'ନଈର ଠିକଣା' । ପ୍ରଭଞ୍ଜନ ରାୟ ହେଉଛନ୍ତି ଜଣେ ଶିଳ୍ପପତି । ତାଙ୍କ ସ୍ତ୍ରୀ ମରିଯାଇଛନ୍ତି। ୨ ପୁଅ ଓ ଗୋଟିଏ ଝିଅ। ଏଥିରୁ ଝିଅ ବିବାହିତା । ଦିନେ ଏକ ହୋଟେଲରେ କାବେରୀ ନାମ୍ନୀ ଜଣେ ଅପରିଚିତ ମହିଳାଙ୍କ ସହ ପ୍ରଭଞ୍ଜନଙ୍କର ଦେଖା ହୋଇଥିଲା। ଏହି ଘଟଣାକୁ ନେଇ ପରିବାର ସଦସ୍ୟଙ୍କ ମଧ୍ୟରେ ନାନା ସନ୍ଦେହ ସୃଷ୍ଟି କରିଥିଲା। ଏହି ସନ୍ଦେହ କୁହୁଳି କ୍ରମେ ପରିବାରର ସୁଖଶାନ୍ତି କିଭଳି ହଜାଇ ଦେଇଥିଲା ତାହା ନାଟକରେ ନିଖୁଣ ଭାବରେ ପ୍ରଦର୍ଶିତ ହୋଇଥିଲା। ପରେ ଜଣାପଡିଲା ଯେ କାବେରୀ ତାଙ୍କ ସ୍ବାମୀଙ୍କ କାର୍ଯ୍ୟକଳାପକୁ ବିରୋଧ କରୁଥିବାରୁ ତାଙ୍କ ଝିଅକୁ ଲାଳନପାଳନ କରିବା ଲାଗି ସେ ପ୍ରଭଞ୍ଜନ ରାୟଙ୍କ ହାତକୁ ଟେକିଦେଇଥିଲେ। ଏଥିପାଇଁ ଟଙ୍କା ଥିବା ଏକ ଆଟାଚି ସେ ତାଙ୍କ ହାତକୁ ବଢାଇ ଦେଇଥିଲେ। ସେହି ଟଙ୍କାରେ ବ୍ୟବସାୟ କରି ପ୍ରଭଞ୍ଜନ ଶିଳ୍ପପତି ହୋଇଥିଲେ। ସେ ପାଳନ କରିଥିବା ତାଙ୍କ ଝିଇକୁ ଶିକ୍ଷାଦୀକ୍ଷା ଦେଇ ବାହା କରାଇ ଦେଇଥିଲେ । କିନ୍ତୁ କାବେରୀଙ୍କୁ ନେଇ ପ୍ରଭଞ୍ଜନଙ୍କୁ ଏହି ଝିଅ ସମେତ ପରିବାରର ସମସ୍ତେ ସନ୍ଦେହ କରି ଶେଷରେ ଅନୁତାପ କରିଛନ୍ତି। ଏଭଳି ହୃଦୟସ୍ପର୍ଶୀ ନାଟ୍ୟ କାହାଣୀ ରଚନା କରଛନ୍ତି ଡ. ପଞ୍ଚାନନ ପାତ୍ର । ବି. ଲାମା ନାଟକର ନିର୍ଦ୍ଦେଶନା ଦେବା ସହ ପ୍ରଭଞ୍ଜନ ରାୟ ଭୂମିକାରେ ଅଭିନୟ କରିଥିଲେ। ୧ ଘଣ୍ଟା ୪୦ ମିନିଟର ଏହି ନାଟକରେ ମୋଟ ୮ ଜଣ କଳାକାର ଅଭିନୟ କରିଥିଲେ। ଅନ୍ୟ କଳାକାରମାନେ ହେଲେ ରଶ୍ମିରଂଜନ ମହାନ୍ତି, ଜିତେନ୍ଦ୍ର ମହାପାତ୍ର, ସନ୍ତୋଷ କୁମାର ରଣା, ପ୍ରଭାତେନ୍ଦୁ ନାୟକ, ଗୌରାଙ୍ଗ ଚରଣ ଜେନା, ତପନ କୁମାର ଭୂୟାଁ, ପୀତବାସ ମହାନ୍ତ ଓ ନାରୀ ଭୂମିକାରେ ମଧୁସ୍ମିତା ।
